b'\n_START_ARTICLE_\nJonas Jablonskis (1932)\n_START_SECTION_\nBiografija\n_START_PARAGRAPH_\n1939\xe2\x80\x931944\xc2\xa0m. mok\xc4\x97si Gilvy\xc4\x8di\xc5\xb3 prad\xc5\xbeios mokykloje, 1952\xc2\xa0m. baig\xc4\x97 \xc5\xa0iauli\xc5\xb3 J. Janonio vidurin\xc4\x99 mokykl\xc4\x85. 1952\xe2\x80\x931957\xc2\xa0m. studijavo Kauno politechnikos instituto Hidrotechnikos fakultete._NEWLINE_Nuo 1957\xc2\xa0m. Energetikos ir elektrotechnikos instituto (nuo 1967\xc2\xa0m. Fizikini\xc5\xb3-technini\xc5\xb3 energetikos problem\xc5\xb3 institutas, nuo 1992\xc2\xa0m. Lietuvos energetikos institutas) Hidroenergetikos laboratorijos jaunesnysis mokslinis bendradarbis, konstruktori\xc5\xb3 grup\xc4\x97s vir\xc5\xa1ininkas, vyresn. mokslinis bendradarbis, \xc5\xa1io instituto sektoriaus vadovas (nuo 1981\xc2\xa0m.), vyriausiasis mokslo darbuotojas, 1981\xe2\x80\x931986\xc2\xa0m. Hidrometeorologini\xc5\xb3 proces\xc5\xb3 sektoriaus vadovas._NEWLINE_1977\xc2\xa0m. tobulinosi tarptautiniuose UNESCO auk\xc5\xa1tuosiuose hidrologijos kursuose Maskvoje. 1993\xc2\xa0m. habilituotas technologijos moksl\xc5\xb3 daktaras.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 sritis\xc2\xa0\xe2\x80\x93 Lietuvos hidrologija, klimato ir nuot\xc4\x97kio kaita, vandens ir hidroenergijos i\xc5\xa1tekliai. 1980\xe2\x80\x932001\xc2\xa0m. su Brunonu Gailiu\xc5\xa1iu ir Milda Kovalenkoviene i\xc5\xa1tyr\xc4\x97 ir apibendrino Lietuvos pavir\xc5\xa1iaus vandens i\xc5\xa1teklius, j\xc5\xb3 kait\xc4\x85 ir naudojim\xc4\x85 energetikai bei j\xc5\xabr\xc5\xb3 transportui. Paskelb\xc4\x97 132 mokslinius straipsnius, padar\xc4\x97 per 80 prane\xc5\xa1im\xc5\xb3 mokslin\xc4\x97se konferencijose, pareng\xc4\x97 50 mokslini\xc5\xb3 ataskait\xc5\xb3, su kitais para\xc5\xa1\xc4\x97 17 monografij\xc5\xb3.'